5 September 2020

ONDERWERPREËL:

**Assesserings en beurtkrag**

Beste studente

Vanjaar het in ’n hinderniswedloop met slote, hekkies en waterspronge ontaard – net sodra ons een oorkom het, verskyn daar nog een in die pad. Die verhoogde beurtkrag is nog ’n hindernis wat ons moet oorkom, maar ongelukkig is dit een wat buite die beheer van alle universiteite in ons land is.

Ons besef hierdie situasie is ’n baie groot uitdaging en stresvol vir ons studente. Fakulteite het verskeie maatreëls ingestel om die uitwerking te temper, maar dit is ontmoontlik om al die moontlike beurtkragskedules in ag te neem, aangesien ons studente regoor die land verspreid is en die skedulering van kragonderbrekings, insluitende die aanpassing van fases binne die kwessie van ’n paar uur, onvoorspelbaar is.

Akademiese modules het verskillende meganismes – binne wat prakties haalbaar is – wat jou in staat stel om die module te slaag, selfs al ondervind jy uitdagings met beurtkrag gedurende ’n assessering. Gedurende hierdie tyd is dit noodsaaklik dat elkeen van julle verseker dat julle op versagtende maatreëls wat binne jul beheer is, fokus.

Hoe om beurtkrag te bestuur

* Laai ’n betroubare slimfoontoepassing af en gaan dit gereeld na vir die jongste oor beurtkragfases. Selfs indien geen beurtkrag beplan word nie, gaan die moontlike skedule na om te weet wanneer beurkrag in jou woongebied toegepas sal word indien Eskom besluit om dit op die nippertjie in te stel. *Eskom se Push* is die toepassing wat aanbeveel word om die beurtkragskedule en stand dop te hou.

[Klik hier](https://play.google.com/store/apps/details?id=com.ashwhale.sepush.eskom&hl=en_ZA) om *Eskom se Push* vanaf Google Play Store af te laai.

[Klik hier](https://apps.apple.com/za/app/eskomsepush/id968648379) om *Eskom se Push* vanaf Apple App Store af te laai.

* Maak seker dat jou toestelle se batterye ten alle tye gelaai is.

Laai jou skootrekenaar en foon gereeld. Jy kan altyd jou foon (of iemand ander s’n) as ’n WiFi-kol vir internettoegang gedurende beurtkrag gebruik, of miskien het jy toegang tot ’n roeteerder op ’n selfoonnetwerk. Toets jou rekenaar, sagteware en toerusting vir internetverbinding vooraf sodat jy weet jy is voorbereid wanneer jy dit moet gebruik. Indien jy hulp nodig het, vra iemand vroegtydig om jou te help.

* Gaan na ’n ander plek – reël met ’n vriend.

Reël vooraf vir noodbystand ingeval jou rekenaar of kommunikasietoerusting jou in die steek sou laat en tref die bystandsreëling vooraf. Indien jy weet dat beurtkrag gedurende ’n assesseringsgeleentheid in jou woongebied toegepas gaan word, vind ’n plek naby jou wat nie dieselfde tyd beurtkrag sal hê nie. Tref ’n onderlinge reëling met ’n vriend of familielid wat naby jou woon, maar in ’n ander beurtkragsone val.

Ons kan maar net vertrou dat die seisoenale verandering warmer weer sal bring wat die aanvraag na elektrisiteit sal verminder en dat die onderhoud of herstel van kragopwekkers gou afgehandel sal word. Ons menslike veerkragtigheid het ons baie gehelp in 2020. Ons het reeds so baie hindernisse oorkom – kom ons hou enduit vol en fokus op wat ons elkeen kan doen om te verseker dat ons die eindstreep haal.

Ek wens julle alles van die beste toe vir die oorblywende assesserings.

Prof Arnold Schoonwinkel

Viserektor: Leer en Onderrig